**AMMATILLISEN KOULUTUKSEN TUTKINTOJÄRJESTELMÄN KEHITTÄMISEN OHJAUSRYHMÄN KOKOUS**

Aika torstaina 18.4.2013 klo 12.00 – 13.35

Paikka opetus- ja kulttuuriministeriö, kokoushuone Venla B437, Meritullinkatu 1

Läsnä Kirsi Kangaspunta, OKM, puheenjohtaja

Heikki Blom, OKM

Johan Hahkala, AMKE ry saapui klo 12.06, kohta 4

Mikko Heinikoski, STTK

Maija Innola, OKM poistui klo 13.30, kohta 5

Maarit Kallio-Savela, Suomen Kuntaliitto ry

Pasi Kankare, OPH

Kirsi Kuuttiniemi, Valtion työmarkkinalaitos

Reija Lepola, SAJO ry

Gun Marit Nieminen, YOAL ry

Jussi-Pekka Rode, SAKKI ry

Heikki Ravantti, TEM

Susanna Tauriainen, MTK ry saapui klo 12.10, kohta4

Inkeri Toikka, OAJ

Satu Ågren, EK

Ville Heinonen, OKM, sihteeri

Seija Rasku, OKM, sihteeri

Piritta Väinölä, OKM

1. **Kokouksen avaus**

Puheenjohtaja Kirsi Kangaspunta avasi kokouksen klo 12.00 ja toivotti osallistujat tervetulleeksi.

1. **Esityslistan hyväksyminen**

Esityslista hyväksyttiin kokouksen työjärjestykseksi.

1. **Edellisen kokouksen muistio**

Hyväksyttiin edellisen kokouksen muistio muutoksitta.

1. **Kuulemistilaisuudessa ja kirjallisissa lausunnoissa esitetyt kannanotot ja niiden vaikutus TUTKE2-esityksiin**

Ville Heinonen esitteli kuulemistilaisuudessa ja kirjallisissa lausunnoissa esitetyt kannanotot. Kannanotoissa nousi esiin kolme keskeistä asiaa: 1) säännellyt alat ja niiden erityiskysymykset, 2) TUTKE2-työn vauhdittaminen niin, että päästään mahdollisimman pian alakohtaiseen tarkasteluun ja 3) rahoituksen kehittämistyön kiireellisyys.

Käytiin läpi TUTKE2-esitykset ja sovittiin, että niihin tehdään kannanottojen pohjalta seuraavat muutokset:

* Vahvistetaan työyhteisötaitoja kaikille ammatillisille tutkinnoille yhteisessä osaamisessa.
* Lievennetään yrittäjyyttä koskevaa sanamuotoa kaikille ammatillisille tutkinnoille yhteisessä osaamisessa puhumalla yrittäjyysvalmiuksista, ei valmiudesta toimia yrittäjänä.
* Täsmennetään koulutusluokitusta koskevaa esitystä niin, että siitä käy ilmi, mihin tarkoituksiin koulutusluokitusta käytetään. Lisäksi todetaan, että laadullisessa osaamistarpeiden ennakoinnissa ja tutkintorakenteen ja tutkintojen kehittämisessä voidaan hyödyntää klusteriajattelua.
* Lisätään ammatillisten tutkintojen tutkinnon osien pakollisuutta ja valinnaisuutta koskevaan esitykseen maininta siitä, että säänneltyjen ammattien osalta on tärkeää varmistaa se, että pakolliset tutkinnon osat tuottavat riittävän ammattitaidon suhteessa alan ammatinharjoittamissäädöksiin.

Lisäksi sovittiin, että säädösmuutosten valmistelun yhteydessä korvataan vammainen-sana mahdollisuuksien mukaan ilmaisulla ’erityistä tukea tarvitseva’. Erityisopiskelijoiden osaamisen arvioinnissa mahdollistetaan sanallinen arviointi numeerisen 1 – 3 arviointiasteikon rinnalla ammattiosaamisen näyttöjen arvioinnin lisäksi myös tutkinnon osien arvioinnissa.

Todettiin, että on tarve tehdä selvitys ammatillisten perustutkintojen arviointiasteikon muuttamisen (1 – 5 => 1 – 3 )vaikutuksista.

1. **Jatkotoimenpiteet ja projektisuunnitelman tarkentaminen**

Seija Rasku esitteli projektisuunnitelman muutosesitykset. Sovittiin, että projektisuunnitelmaa päivitetään esityksen mukaisesti siten, että

* lausuntokierros hallituksen esitysluonnoksesta ja siihen kytkeytyvistä asetusluonnoksista on elokuussa ennen syyskuun kuulemistilaisuutta. Syyskuun kuulemistilaisuudessa kuullaan sidosryhmien näkemyksiä lausuntokierroksen kannanottojen perusteella muokatusta hallituksen esityksestä.
* Koulutustoimikunnat arvioivat yhteistyössä tutkintotoimikuntien kanssa oman osaamis- ja toimialansa tutkintorakenteen ja tutkintojen perusteiden uudistamistarpeita TUTKE2-linjausten perusteella siten, että arvioita voidaan käsitellä ohjausryhmässä syksyllä 2013 (20.8.2012 kokous). Pyyntö lähetetään Opetushallitukselle ja koulutustoimikunnille huhtikuussa 2013.
* Työnjohtokoulutuskokeilua ja sen vakiinnuttamista käsitellään ohjausryhmässä keväällä 2013.
* ECVET-pisteytyksen periaatteita ja kriteereitä käsitellään ja niistä tehdään päätös ohjausryhmän kokouksessa 24.5.2013.

Keskusteltiin koulutustoimikuntien mahdollisuudesta tehdä alustavat arviot oman osaamis- ja toimialansa tutkintojen kehittämisestä elokuun puoliväliin mennessä. Todettiin, että aikataulu on erittäin haasteellinen, sillä koulutustoimikunnat kokoontuvat harvoin, välissä on kesä ja lisäksi nykyisten tutkintotoimikuntien toimikausi on päättymässä.

Satu Ågren nosti esiin kiinteistöalan ammatti- ja erikoisammattitutkintojen nimiin liittyvän tutkintorakenne-esityksen, jota EK ja SAK pitävät kiireellisenä. Tutkinnon perusteet olisivat EK:n käsityksen mukaan valmiit otettavaksi käyttöön opetus- ja kulttuuriministeriölle tehdyn tutkintorakenne-esityksen mukaisina jo tämän vuoden elokuussa. Puheenjohtaja korosti, että tutkintorakennepäätös on ministeriön päätös. Tutkintorakenne-esitys ei automaattisesti tarkoita sitä, että tutkintorakenne muuttuu. Sovittiin, että edetään 13.2.2013 ohjausryhmän kokouksessa sovitun mukaisesti, eli tutkintorakenne-esityksiin palataan syksyllä 2013. Käytännössä mahdolliset tutkintorakennepäätökset on tarkoituksenmukaista tehdä aikaisintaan syyskuussa, kun käytettävissä ovat koulutus- ja tutkintotoimikuntien alustavat näkemykset oman osaamis- ja toimialansa tutkintojen kehittämistarpeista.

1. **Seuraava kokous**

Seuraava kokous on pe 24.5.2013 klo 12 – 14 opetus- ja kulttuuriministeriön kokoushuoneessa Väinämöinen.

1. **Muut asiat**

STTK:n edustaja Mikko Heinikoski kiitti ohjausryhmän jäseniä yhteistyöstä. Hän siirtyy toukokuussa STTK:sta JHL:ään. Kirsi Kangaspunta kiitti koko ohjausryhmän ja opetus- ja kulttuuriministeriön puolesta Mikkoa hyvin sujuneesta yhteistyöstä ja toivotti onnea uusiin tehtäviin.

1. **Kokouksen päättäminen**

Puheenjohtaja päätti kokouksen klo 13.35.

JAKELU ohjausryhmän jäsenet